《题昆崙万松图寿武夷李参政封公》
明代·韩上桂

少室三花久著奇，昆崙万树多琼枝。苍松老干淩云起，屈曲龙鳞映玉池。

玉池道远谁能至，缥缈青牛连紫气。西出函关接阆风，绕壑寒阴高荫被。

深洞斫苓岁月閒，流膏何必羡神丹。葱皮翠叶霜犹积，服食久可益容颜。

回望幔亭云五色，宴引曾孙欢未极。紫芝桂树郁相望，轸辖南星光欲逼。

玉液曾闻汉帝倾，当年赐者尽长生。愿将一滴金茎露，洒向寒条色更青。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。